/* KOM/2011/0616 v konečnom znení */ SPRÁVA KOMISIE EURÓPSKEMU PARLAMENTU A RADE o implementácii, fungovaní a účinnosti domény najvyššej úrovne „.eu“





SPRÁVA KOMISIE EURÓPSKEMU PARLAMENTU A RADE o implementácii, fungovaní a účinnosti domény najvyššej úrovne „.eu“ (Text s významom pre EHP) KONTEXT Doména najvyššej úrovne (Top Level Domain - TLD) .eu v apríli 2011 oslávila svoje piate výročie. Počas piatich rokov svojej existencie sa stala deviatou najväčšou TLD a piatou najväčšou TLD s kódom krajiny na svete. Počet 3,3 milióna registrácií je dôkazom, že Európania pri výbere doménového mena na svoju prezentáciu v internete vnímajú TLD .eu ako hodnotnú možnosť. Táto správa Európskemu parlamentu a Rade sa týka implementácie, účinnosti a fungovania TLD .eu za posledné dva roky. Komisia je v súlade s článkom 8 nariadenia (ES) č. 733/2002 o zavedení domény najvyššej úrovne .eu povinná predložiť Európskemu parlamentu a Rade správu rok po prijatí uvedeného nariadenia a potom ďalšiu raz za dva roky. Táto správa nasleduje po správach z roku 2007[1] a 2009[2] a zachytáva vývoj TLD .eu od 1. apríla 2009 do 31. marca 2011. Je zameraná, okrem iného, na zavádzanie internacionalizovaných doménových mien. PRÁVNY RÁMEC A ZÁKLADNÉ ZÁSADY .EU TLD .eu sa zriadila týmito právnymi aktmi: - nariadením Európskeho parlamentu a Rady (ES) č. 733/2002 z 22. apríla 2002 o zavedení domény najvyššej úrovne „.eu“ (v znení zmien a doplnení)[3] ( rámcové nariadenie ), - nariadením Komisie (ES) č. 874/2004 z 28. apríla 2004, ktorým sa stanovujú pravidlá verejnej politiky týkajúce sa implementácie a funkcií domény najvyššej úrovne .eu a zásady, ktorými sa riadi registrácia (v znení zmien a doplnení)[4] ( vykonávacie nariadenie ). V období, na ktoré sa správa vzťahuje, sa zmenilo a doplnilo nariadenie Komisie (ES) č. 874/2004 s cieľom zaviesť na TLD .eu internacionalizované doménové mená (IDN). Nariadenie (ES) č. 560/2009 o zmene a doplnení bolo prijaté 26. júna 2009[5]. Register, ktorý vybrala Komisia[6], EURid (Európsky register internetových domén) je zodpovedný za organizáciu, správu a riadenie TLD .eu. Ide o nezávislú organizáciu, ktorá prijíma všetky rozhodnutia nezávisle, v súlade s rámcovým nariadením[7]. Komisia vykonáva dohľad nad prácou registra, ale nepodieľa sa na jeho každodennej činnosti. Tento model oddelenia povinností zodpovedá zásadám nezasahovania, samosprávy a samoregulácie internetu[8]. ZAVÁDZANIE INTERNACIONALIZOVANÝCH DOMÉNOVÝCH MIEN (IDN) IDN v rámci domény najvyššej úrovne .eu V právnom rámci TLD .eu sa ustanovuje, že register musí registrovať doménové mená vo všetkých abecedných znakoch úradných jazykov EÚ (t.j. znakoch latinky, cyriliky a gréckeho písma) hneď, ako sa sprístupnia zodpovedajúce medzinárodné normy[9]. Pôvodne mohli doménové mená obsahovať len obmedzený počet znakov na základe anglickej abecedy (spravidla a - z, 0 - 9 a znaky ‘-’). To znamená, že nebolo možné registrovať doménové mená obsahujúce osobitné znaky latinky v niektorých jazykoch EÚ ani doménové mená v iných znakoch než latinke (teda v bulharskej cyrilike a v gréckej/cyperskej abecede). S cieľom vyriešiť tento problém pracovala medzinárodná internetová komunita niekoľko rokov na vývoji internacionalizovaných doménových mien (IDN), ktoré umožňujú použitie oveľa širšej palety osobitných znakov, ako aj znakov iných abecied než latinky (napríklad znakov s diakritikou, ako sú „é“, „ö“, „ç“ či „č“, a znakov väčšiny iných abecied než latinka). Komisia 26. júna 2009 prijala nariadenie (ES) č. 560/2009, ktorým sa mení a dopĺňa nariadenie (ES) č. 874/2004 vzhľadom na zavedenie IDN pre TLD .eu[10]. Dňa 10. decembra 2009 začal EURid registrovať IDN. Odvtedy sú doménové mená (až po poslednú bodku pred „.eu“ každej adresy) dostupné vo všetkých 23 úradných jazykoch Európskej únie (to znamená v latinke, cyrilike i gréckom písme). Zavedenie IDN si od samého začiatku získalo veľkú pozornosť. Počas prvej hodiny po zavedení sa na TLD .eu zaregistrovalo 38 172 IDN. Na konci marca 2011 sa počet registrovaných IDN vyšplhal na 56 961. IDN na doméne najvyššej úrovne .eu Zavedenie IDN na najvyššej úrovni, teda napravo od poslednej bodky doménového mena, spadá do kompetencie ICANN[11]. Spoločnosť ICANN 16. novembra 2009 spustila zrýchlený postup zavedenia kódov krajiny v IDN[12], aby uľahčila zavádzanie kódov krajiny pri internetových doménach najvyššej úrovne (napr. .gr, .bg, .eu) ktoré tvoria iné znaky než latinka (napr. cyrilika, grécke písmo, arabské a čínske znaky). Postup zahŕňa tri kroky: i) register krajiny požiada o možnosť používať reťazec IDN (pridelená verzia kódu jeho krajiny (cc) v inom písme), poskytne dôkaz podpory internetovej komunity na svojom území („podpora komunity“) a zdôvodnenie svojho výberu (kritérium „výpovednej hodnoty“); ii) ICANN potom posúdi požadovaný reťazec a následne ho postúpi nezávislému výboru, ktorý skontroluje, či neexistuje možnosť konfliktu s existujúcimi reťazcami TLD (kritérium „nejednoznačnosti“); iii) po schválení sa nový reťazec pridelí registru („delegovanie“). ICANN v decembri 2010 prijal celkovo 35 žiadostí z 22 krajín. Dodnes sa na najvyššej úrovni príslušných kódov krajiny zaviedla azbuka, arabské a čínske písmo (. РФ pre Rusko, .مصر pre Egypt, .لسعودية pre Saudskú Arábiu atď.). EURid 5. mája 2010 postúpil ICANN žiadosť o poskytnutie možnosti registrácie TLD .eu v cyrilike a gréckom písme. Táto žiadosť nasledovala po tom, ako Cyprus, Grécko a Bulharsko[13] Komisii poskytli svoje preferované verzie prípony .eu (.ευ v gréčtine a .ею v cyrilike). ICANN na zasadnutí v Singapure uznala splnenie prvých dvoch kritérií (podpora komunity a výpovedná hodnota), a túto skutočnosť Komisii písomne potvrdila. V súčasnosti sa čaká, kým vykoná tretiu fázu preskúmania – kontrolu možnej „nejednoznačnosti“ požadovaných reťazcov. REGISTRÁCIA A POUžÍVANIE DOMÉN .EU Za obdobie, na ktoré sa správa vzťahuje, miera využívania TLD .eu konštantne narastala, rovnako ako aj iných európskych TLD s kódmi krajín (+6 % v roku 2010 a +5 % v roku 2009). Zaznamenalo sa 3,4 milióna registrácií, vďaka čomu sa doména .eu stala deviatou najväčšou TLD na svete a v Európe štvrtou najpopulárnejšou TLD s kódom krajiny. To dokazuje, že TLD .eu predstavuje hodnotný a konkrétny nástroj pre spoločnosti, mimovládne organizácie a jednotlivcov, ktorí chcú na internete vyjadriť svoju európsku identitu. V Európe majú v súčasnosti len tri TLD s kódom krajiny silnejšie postavenie z hľadiska počtu registrácií: .de (Nemecko), .uk ( Spojené kráľovstvo) a .nl (Holandsko). V celosvetovom meradle sa môžu väčším počtom registrácií pýšiť iba štyri generické TLD (.com, .net, .org a .info), ako aj čínska TLD s kódom krajiny (.cn). Najväčší trh s doménami .eu je v Nemecku s 31 % podielom, Holandsku (13 %), Spojenom kráľovstve (10 %), Francúzsku (9 %) a Poľsku (6 %). Po prvotnej fáze rýchleho rastu register teraz dosiahol stabilnú úroveň. Hlavným cieľom registra je stať sa treťou najčastejšou doménou v krajinách EÚ a udržať si pozíciu tam, kde na rebríčku už dosiahla druhú či tretiu priečku. Vzhľadom na historické trendy a súčasnú situáciu na trhu je cieľom EURidu zachovať si konštantnú mieru rastu počtu registrácií na úrovni 5 – 8 % ročne. Register so zreteľom na tento cieľ vytýčil súbor koncepcií v oblasti uvádzania na trh a komunikácie (napr. vychádzať z ústredného posolstva „ eu. je prejavom vašej európskej identity“ , zaviesť viacročné registrácie, ďalej rozvinúť služby zákazníkom). FUNGOVANIE REGISTRA Register Komisia po výzve na vyjadrenie záujmu[14] vymenovala v roku 2003 EURid ako register .eu[15]. Dňa 12. októbra 2004 Komisia a EURid uzavreli zmluvu o koncesii na poskytovanie služieb na počiatočné obdobie piatich rokov s možnosťou jej obnovenia[16]. Zmluva o koncesii na poskytovanie služieb sa v roku 2009 predĺžila do 12. októbra 2014[17]. EURid je celoeurópska nezisková organizácia s hlavným sídlom v Diegem (Belgicko) a regionálnymi pobočkami v Štokholme, Prahe a Pise. Tvoria ju traja zakladajúci členovia: DNS Belgium (register .be), Istituto di Informatica e Telematica (register .it), Stiftelsen för Internetinfrastruktur (register .se) a štyria pridružení členovia: ARNES (register .si), CZ.NIC (register .cz), ISOC-ECC (Internet Society European Chapters Coordinating Council, Koordinačná rada európskych kapitol internetovej spoločnosti) a Businesseurope (konfederácia 39 federácií so vzťahom k priemyslu z 33 krajín). Hlavné servery sa nachádzajú v Belgicku (Brusel) a v Holandsku (Amsterdam). Vzťahy s registrátormi Register .eu podľa právnych predpisov samotný nefunguje ako registrátor[18]. Prioritou EURidu je naďalej poskytovať kvalitné služby približne 1 000 akreditovaným registrátorom. EURid pravidelne posudzuje spokojnosť zákazníkov domény .eu. Podľa posledného prieskumu spokojnosti registrátorov na doméne .eu vykonaného v 4. kvartáli 2010 34 % respondentov ohodnotilo spoľahlivosť najvyššou známkou. V porovnaní s rokom 2009 ide o 4 % nárast. 45 % respondentov považuje doménu .eu za dobrú investíciu. 82 % sa domnieva, že malým a stredným podnikom poskytuje táto doména pridanú hodnotu. V priemere 62 % respondentov by TLD .eu odporučilo spotrebiteľom. EURid prevádzkuje 24-hodinovú podporu pre svoju komunitu registrátorov. Túto službu si cenia predovšetkým registrátori na iných kontinentoch. V poslednom roku sa výrazne zlepšila z hľadiska rýchlosti reakcie, kvality služby zákazníkom a ľahkosti telefonického prístupu ku kontaktným pracovníkom EURidu. Finančná situácia Finančná situácia registra .eu bola v období, na ktoré sa správa vzťahuje, stabilná. Finančná sila registra je kľúčovým prvkom pri zaručení dôveryhodnosti domény .eu. Komisia pozorne sleduje finančnú situáciu registra v súlade s ustanoveniami právneho rámca a zmluvy o koncesii na poskytovanie služieb. Register je externá organizácia, ktorá prijíma samostatné rozhodnutia. Úplné previerky účtov na mieste vykonáva nezávislý finančný audítor. Komisia svoju úlohu dozorného orgánu vykonáva pomocou rôznych nástrojov vrátane preskúmania poznámok audítorov, štvrťročných a ročných finančných správ, štvrťročných správ o pokroku, návrhov rozpočtov a plánov stratégie a uvádzania na trh. Finančné otázky sa pravidelne prediskutúvajú s registrom na štvrťročných zasadnutiach a na pracovných stretnutiach. Na začiatku činnosti TLD .eu boli príjmy plynúce z veľkého počtu registrácií na doméne výrazne vyššie ako náklady registra. Vyplývajúce ročné nadbytky sa odvádzali do rozpočtu EÚ. Register s cieľom obmedziť tieto nadbytky a zohľadniť klesajúce náklady na každé doménové meno z dôvodu narastajúceho množstva registrácií postupne znižuje registračné poplatky pre registrátorov EURid z 10 EUR na súčasné 4 EUR za doménové meno. Kľúčové finančné aspekty registra v rokoch 2009 a 2010 zostali stabilné. Ako jeho príjmy, tak aj náklady sa v oboch rokoch pohybovali vo výške 12 miliónov EUR. Preto bol čistý finančný výsledok v porovnaní s predchádzajúcimi rokmi vyváženejší – v roku 2009 sa do rozpočtu EÚ odviedlo 1,2 milióna EUR. Z predbežných údajov za rok 2010 sa odhaduje prebytok vo výške 400 000 EUR. Komisia dôsledne preskúmala zmeny plánovaných a skutočných nákladov registra, predovšetkým zmeny nákladov súvisiacich s uvádzaním na trh (2,5 milióna EUR v roku 2009 a 3,2 milióna EUR v roku 2010) a s ľudskými zdrojmi (3,7 milióna EUR v roku 2009 a 4,3 milióna EUR v roku 2010). Vyššie náklady boli opodstatnené potrebou vyššej kvality služieb, napríklad zavedenia DNSSEC (Domain Name System Security Extensions - rozšírenia systému doménových mien), vytvorenia zrkadlových lokalít a zavedenia IDN. Register má štyri druhy finančných rezerv: odpisový fond, investičný fond, sociálny fond a fond na pokrytie právnych záväzkov. Za obdobie, na ktoré sa správa vzťahuje, bola celková úroveň rezerv stabilná: 6 mil. EUR v roku 2009 a 5,5 mil. EUR v roku 2010. Na konci roka 2010 sa táto celková suma rezerv rozdelila medzi odpisový fond (1,6 milióna EUR), investičný fond (0,8 milióna EUR), sociálny fond (2,3 milióna EUR) a fond na pokrytie právnych záväzkov (0,8 milióna EUR). Kontinuita prevádzky a pružnosť Zabezpečenie kontinuity prevádzky Ako sa vyžaduje v zmluve o koncesii na poskytovanie služieb, register funguje v súlade s plánom kontinuity prevádzky, ktorý sa vzťahuje na základné funkcie registra, súvisiace riziká a protiopatrenia. EURid 25. apríla 2009 vykonal skúšku svojich systémov ako súčasť svojho plánu kontinuity prevádzky. Na tento účel simuloval výpadok systému a jeho obnovenie. Audit testu vykonala tretia strana (PricewaterhouseCoopers). Výsledok testu spolu s odpoveďami doménovej komunity preukázali, že EURid spĺňa vysoké štandardy vyžadované v tejto oblasti[19]. Druhá časť testu zabezpečenia kontinuity prevádzky bola plánovaná na rok 2010, musela sa však odložiť z dôvodu oneskoreného premiestnenia zrkadlovej lokality[20] z Prahy do Amsterdamu. V súčasnosti je naplánovaná na tretí kvartál 2011. EURid ďalej podpísal dohodu s Netnodom (v auguste 2010) o replikácii koreňových serverov (anycastingu) systému doménových mien pre TLD .eu. Anycasting je metodika internetového routingu, vďaka ktorému sú online služby dostupné z mnohých rôznych miest na svete pomocou jednej IP adresy. Na základe podpisu tejto dohody sa zlepšila odolnosť a pružnosť infraštruktúry menového servera .eu a skrátila sa reakčná doba pri rozlišovaní doménových mien. Bezpečnosť EURid v septembri 2010 dokončil implementáciu protokolu rozšírenia systému doménových mien (DNSSEC) pre TLD .eu. DNSSEC je protokol na overenie autenticity zobrazovaných reakcií menového servera (webových stránok) až po koreňovú zónu v tzv. „reťazi dôvery“[21]. DNSSEC slúži na ochranu používateľov internetu pred falošnými údajmi DNS. Svoj plný potenciál však môže rozvinúť len vtedy, ak sú podpísané všetky zóny hierarchického stromu DNS. EURid prostredníctvom podpisovej služby zjednodušuje podpísanie doménového mena .eu. Organizuje školenia[22] pre registrátorov domény .eu, ktorých cieľom je podnietiť ich, aby odporúčali DNSSEC svojim zákazníkom, ktorí zas príslušný protokol šíria medzi internetovými aktérmi (poskytovateľmi internetových služieb, správcami webových stránok). Phishing a iné škodlivé činnosti Register denne uplatňuje opatrenia na boj proti phishingu a iným druhom škodlivých činností[23]. Každý deň sa kontroluje predovšetkým, či doménové mená spĺňajú kritériá oprávnenosti[24] a nové registrácie sa preverujú, či sa v rámci nich nevyskytli podozrivé modely alebo iné anomálie. Súkromné bezpečnostné organizácie alebo verejné orgány[25] takisto denne poskytujú registru informácie o podozrivom alebo preukázateľne chybnom konaní. Výsledkom môže byť zrušenie podozrivého doménového mena. V období, na ktoré sa táto správa vzťahuje, sa počet zrušených podozrivých doménových mien drasticky znížil: z 81 v januári 2010 na 2 v januári 2011 a 0 v marci 2011[26]. Profil používateľa .eu Spotrebitelia sa registrujú na doméne .eu z mnohých dôvodov (obchodné účely, spoločenské aktivity, prítomnosť inštitúcií na internete, atď.). Z analýzy[27] využívania webových stránok na TLD .eu, ktorú vypracoval EURid, vyplýva, že približne 36,3 % z nich súvisí s obchodom. TLD .eu v porovnaní s inými reťazcami generických TLD („.com“, „.net“, „.org“, „.info“, „.biz“, „.mobi“ a „.pro“) zaujala prvé miesto v rebríčku využívania na obchodné účely (27,3 %). Ak sa však ako kritérium zoberú webové stránky elektronického obchodu (na základe modelu platby kliknutím, „pay-per-click“[28]), na TLD .eu pripadá len 14,5 % webových stránok, na rozdiel od generických TLD, na ktorých to je 22 % až 29 %. Právne konania a spory súvisiace s doménovými menami Prípady na Všeobecnom súde a na Súdnom dvore Európskej únie V uplynulých dvoch rokoch súdy Európskej únie vyniesli rozsudky v dvoch prípadoch týkajúcich sa využívania domény .eu. V oboch prípadoch šlo o rozsudky v súlade s argumentáciou Komisie. V prvom prípade z 15. decembra 2009 – Inet Hellas T-107/06 – súd potvrdil oddelenie funkcií medzi Komisiou a registrom vzhľadom na registráciu doménových mien na TLD .eu. Súd vyhlásil, že list Komisie žalobcovi, v ktorom vysvetlila, že nemôže konať ako odvolací orgán vo veci rozhodnutia nezávislého registra .eu, neobsahoval žiadne rozhodnutie, ktoré by sa dalo súdne napadnúť, a žiadosť zamietol ako neprijateľnú. V druhom prípade z 3. júna 2010 – Oberster Gerichtshof C-569/08 – Súd analyzoval podmienky umožňujúce zrušenie doménového mena registrovaného na účely špekulácií a zneužitia. Súd rozhodol, že zoznam kritérií „zlého úmyslu“ v článku 21 ods. 3 nariadenia Komisie (ES) č. 874/2004 nie je vyčerpávajúci a objasnil okolnosti, ktoré treba zohľadniť pri zisťovaní „zlého úmyslu“. Postup alternatívneho riešenia sporov Všetky spory medzi držiteľmi doménových mien na .eu alebo žaloby proti rozhodnutiam registra .eu možno postúpiť poskytovateľovi alternatívneho riešenia sporov (ADR)[29] – teda rozhodcovskému súdu v Prahe (český rozhodcovský súd alebo CAC)[30]. Postup ADR sa uplatňuje bez toho, aby ním bolo dotknuté akékoľvek súdne konanie. Žaloby možno podávať online v ktoromkoľvek z 23 oficiálnych jazykov EÚ. Väčšina sporov sa iniciuje proti držiteľom doménových mien „.eu“. Dôvodom je, že akákoľvek strana môže začať konanie ADR proti držiteľovi doménového mena, ak považuje jeho registráciu za špekulatívnu alebo vykonanú na účel zneužitia, ako sa uvádza v článku 21 nariadenia Komisie 874/2004. Počas posledných dvoch rokov sa za každý kvartál postúpilo v priemere 13 prípadov[31]. Vo väčšine prípadov, ktoré CAC v období K2 2009 až K4 2010 uverejnil, porota rozhodla o prenose doménového mena na žalobcu[32]. Poroty CAC v konaniach ADR prijímajú rozhodnutie v priemere do 4 mesiacov od prijatia žaloby. Ak je rozsudok v prospech žalobcu, sporné doménové meno na .eu sa spravidla prenesie na žalobcu do 30 dní po vynesení rozsudku, po tom, ako uplynie právo druhej strany na odvolanie. Výška poplatkov za konania v rámci ADR je založená na zásade úhrady nákladov[33]. Poplatky za ADR, ktoré sa pôvodne pohybovali vo výške 1 990 EUR, sa od roku 2006 niekoľkokrát znížili a v súčasnosti je ich minimálna výška 1 300 EUR. To zodpovedá poplatkom, ktoré si účtujú podobné rozhodcovské orgány, napriek tomu, že tieto iné orgány neprodukujú preklady žalôb. V súčasnom systéme jednotlivci ani malé a stredné podniky v EÚ nevyužívajú mechanizmus ADR v plnej miere z dôvodu vysokých minimálnych nákladov. Z auditu vykonaného v júni 2011 na žiadosť EURidu vyplynul celý rad odporúčaní, ako dosiahnuť zlepšenie tohto stavu[34]. Jedným z odporúčaní je zvážiť zrýchlený postup („mechanizmus dočasného pozastavenia doménového mena“) pre držiteľov starších práv, ktorí chcú rýchlo konať proti zneužitiu registrácie doménového mena, napr. keď sa prostredníctvom webovej stránky registranta doménového mena ponúka nevhodný obsah alebo falšované výrobky. Tento postup by sa využíval automaticky pri každej reakcii obžalovaného. Preto by sa rozhodnutia o zrušení alebo prenose zneužitých doménových mien mohli prijímať bez toho, aby bolo potrebné zvolávať porotu, vďaka čomu by sa znížili náklady na konania. Ďalším odporúčaním audítorov je, aby sa register .eu (EURid) finančne zapojil do konaní ADR a uhrádzal poplatky víťaznej strane ADR. EURid a Komisia všetky odporúčania skúmajú. Komisia sa zameria aj na spôsoby, ako zlepšiť dostupnosť ADR, predovšetkým pre MSP a jednotlivcov. Súdne konania V období, na ktoré sa správa vzťahuje, bol EURid stranou v dvoch veľkých súdnych sporoch – Ovidio [35] a Zheng [36]. Tieto konania sa týkali legitimity opatrení EURidu v boji proti warehousingu a cyber-squattingu. Vo veci Ovidio Bruselský odvolací súd prijal obhajobu EURidu a oslobodil ho od povinnosti zaplatiť sankcie, ktoré boli uložené v dvoch príkazoch na platbu. Uvedené príkazy na platbu boli vydané proti EURidu ako reakcia na jeho opatrenia v boji proti warehousingu (júl 2009). Vo veci Zheng Bruselský súd prvého stupňa súhlasil so zákonnosťou opatrení EURidu v boji proti cyber-squattingu. Tento rozsudok posilnil úsilie EURidu v boji proti phishingu a iným škodlivým činnostiam[37] (september 2009). ZÁVERY Model TLD .eu sa úspešne implementoval a funguje účinne. V posledných dvoch rokoch TLD .eu posilnila svoju pozíciu medzi najväčšími a najobľúbenejšími doménami najvyššej úrovne v Európe a na celom svete. Napriek nepretržitému nárastu 27 TLD s kódom príslušnej krajiny v členských štátoch a dostupnosti generických TLD napr. .com a .org, .eu naďalej zaznamenáva úspechy. Register .eu do roku 2009 zaviedol na TLD .eu IDN, aby sa umožnila registrácia doménových mien na .eu na druhej úrovni v cyrilike a gréckom písme. To znamená, že od roku 2009 sú doménové registrované na TLD .eu k dispozícii vo všetkých 23 úradných jazykoch Európskej únie (a ich príslušných písmach). ICANN však rok a pol po žiadosti EURidu ešte neukončil zrýchlený postup zavedenia IDN na najvyššej úrovni .eu (.ευ v gréčtine a .ею v bulharčine). Komisia nalieha na ICANN, aby svoje preskúmanie dokončil najneskôr do konca roka 2011. Jednoznačne sa vyslovila za to, aby sa vypracovali také budúce pravidlá zavedenia „stálej“ žiadosti o IDN, ktorými sa zabráni neopodstatneným časovým posunom. Je to jedna z otázok verejnej politiky, ktorú Komisia bude aj naďalej tematizovať na pôde Vládneho poradného výboru, ktorý funguje ako poradca pre ICANN. Register .eu v roku 2010 aktualizoval svoje technické systémy a plne implementoval „reťaz dôvery“ DNSSEC pre doménové mená registrované na TLD .eu. Finančná situácia registra v rokoch 2009 a 2010 zostala stabilná. Systém ADR, ktorý zabezpečuje český rozhodcovský súd, umožňuje ochranu práv registrátorov vo všetkých 23 jazykoch EÚ. Komisia monitoruje skutočné využívanie systému. Komisia spolu s EURidom v nadväznosti na odporúčania audítorov preskúma riešenia, ako zabezpečiť dostupnosť ADR pre jednotlivcov a MPS, ktorí majú dôvod domnievať sa, že ich mená na .eu nezákonne zaregistrovali tretie strany. V nadchádzajúcich rokoch by register mal pracovať na tom, aby rôzne cieľové skupiny TLD .eu vnímali intenzívnejšie, s cieľom zvýšiť svoj podiel na európskom trhu s doménovými menami a posilniť informovanosť verejnosti o tejto TLD. Treba zabezpečiť stabilitu a bezpečnosť pridružených služieb TLD v súlade s najlepšími štandardmi v tejto oblasti. Vzhľadom na dynamickú povahu prostredia TLD by register mal aj naďalej udržiavať a rozširovať svoj dialóg a výmenu informácií s európskou a medzinárodnou internetovou komunitou. Komisia bude naďalej úzko spolupracovať s registrom, ako je ustanovené v podmienkach právneho rámca. PRÍLOHY PRÍLOHA 1: 10 najväčších svetových TLD k 31. decembru 2010 [pic]Zdroj: Štvrťročná správa EURidu o pokroku, 4. kvartál 2010. PRÍLOHA 2: Prehľad rozsudkov českého rozhodcovského súdu vo veciach týkajúcich sa doménového mena .eu Rozsudok | č. | % | Zamietnuté žiadosti | 82 | 16,53 % | Prenesené doménové mená | 360 | 72,58 % | Zrušené doménové mená | 40 | 8,06 % | Vysporiadania | 13 | 2,62 % | Súdne rozsudky | 1 | 0,20 % | Spolu | 496 | 100,00 % | PRÍLOHA 3: Celkový počet doménových mien .eu podľa krajiny registrátorov [pic][pic] Zdroj: Štvrťročná správa EURidu o pokroku. PRÍLOHA 4: Obľúbenosť doménových mien .eu k 31. decembru 2010 [pic][pic] Zdroj: Štvrťročná správa EURidu o pokroku, 4. kvartál 2010. [1] KOM(2007) 385 Oznámenie Komisie Európskemu parlamentu a Rade - Správa o implementácii, fungovaní a efektívnosti domény najvyššej úrovne „.eu“ (6. júl 2007). [2] KOM(2009) 303 Oznámenie Komisie Európskemu parlamentu a Rade - Správa o implementácii, fungovaní a efektívnosti TLD „.eu“ (26. jún 2009). [3] Nariadenie Európskeho parlamentu a Rady (ES) č. 1137/2008 z 22. októbra 2008 o prispôsobení určitých nástrojov, na ktoré sa vzťahuje postup uvedený v článku 251 zmluvy, rozhodnutiu Rady 1999/468/ES, pokiaľ ide o regulačný postup s kontrolou – Prispôsobenie právnych aktov regulačnému postupu s kontrolou – prvá časť (Ú. v. EÚ L 311, 21.11.2008, s. 1). [4] Nariadenie Rady (ES) č. 1654/2005 z 10. októbra 2005 (Ú. v. EÚ L 266, 11.10.2005, s. 35) a nariadenie Komisie (ES) č. 1255/2007 z 25. októbra 2007 (Ú. v. EÚ L 282, 26.10.2007, s. 16). [5] Nariadenie Rady (ES) č. 560/2009 z 26. júna 2009, ktorým sa mení a dopĺňa nariadenie (ES) č. 874/2004 (Ú. v. EÚ L 166, 27.6.2009, s.3). [6] Rozhodnutie Komisie z 21. mája 2003 o dezignovaní registra domény najvyššej úrovne .eu. [7] Pozri odôvodnenie 12, článok 2 písm. a), článok 3 ods. 1 písm. c), článok 3 ods. 2 nariadenia (ES) č. 733/2002. [8] Pozri odôvodnenie 9 nariadenia (ES) č. 733/2002. [9] V článku 6 nariadenia Komisie (ES) č. 874/2004 sa ustanovuje, že „register vykoná registráciu názvov domény všetkými abecednými znakmi úradných jazykov, ak sú k dispozícii primerané medzinárodné normy“. [10] Zmena a doplnenie slúžili na informovanie verejnosti o zavedení IDN a aktualizáciu zoznamu mien v prílohe k nariadeniu. [11] ICANN (Internetová spoločnosť pre pridelené mená a čísla) je nezisková spoločnosť súkromného sektora. Viac informácií je k dispozícii na adrese: http://www.icann.org/. [12] Viac informácií o tomto zrýchlenom postupe je k dispozícii na adrese: http://www.icann.org/en/topics/idn/fast-track/. [13] Cyprus a Grécko - október 2008, Bulharsko - február 2009. [14] Pozri odôvodnenie 13, článok 3 ods. 1 písm. b) nariadenia (ES) č. 733/2002. [15] Pozri poznámku pod čiarou 6. [16] Pozri odôvodnenie 12, článok 3 ods. 1 písm. c) nariadenia (ES) č. 733/2002. V článku I.2 zmluvy o koncesii na poskytovanie služieb medzi EURidom a Komisiou sa uvádza: „Zmluva sa uzatvára na pôvodné obdobie piatich rokov [..] [a] obe strany ju môžu predĺžiť na ďalších päť rokov prostredníctvom doplnkovej zmluvy.“ [17] Komisia a EURid 12. decembra 2008 podpísali doplnkovú zmluvu o predĺžení pôvodnej zmluvy na ďalších päť rokov. Doplnková zmluva nadobudla platnosť 12. októbra 2009. [18] Pozri článok 3 ods. 4 nariadenia (ES) č. 733/2002 a odôvodnenia 2, 3, 4 a článok 4 nariadenia (ES) č. 874/2004. [19] Registračné služby sa premiestnili z hlavnej stránky .eu na zrkadlovú lokalitu za menej ako tri hodiny. Všetky fungujúce webové stránky na doméne .eu boli počas celého trvania testu prístupné a dostupné. [20] Zrkadlová lokalita predstavuje kópiu hlavnej stránky, čo umožňuje zvýšenie počtu zdrojov tej istej informácie. [21] Reťaz dôvery vzniká prostredníctvom validovania každého stupňa hierarchie. DNSSEC bráni útočníkom zachytiť prenos dát na webe a presmerovať ho na falošné webové stránky, na ktorých by ľudí mohli podvodne donútiť, aby poskytli svoje osobné informácie. [22] Na máj a jún sú naplánované tri semináre: 11. máj (Brusel), 13. máj (Atény) a 6. jún (Varšava). [23] Phishing je získavanie osobných a finančných údajov (používateľských mien, hesiel atď) zavádzajúcimi prostriedkami (napr. podvodnou elektronickou poštou alebo kópiami legálnych webových stránok).„Warehousing“ je „zadržiavanie“ doménových mien s cieľom predať ich za vyššiu cenu. „Cyber-squatting“ je použitie cudzej ochrannej značky v rámci doménového mena a využívanie takýchto doménových mien alebo obchodovanie s nimi so zlým úmyslom a zámerom profitovať z dobrej viery inej osoby. Cyber-sqatteri predávajú dotknuté doménové mená držiteľom ochrannej známky za nadmerné ceny. „Domainers“ je v angličtine hovorový výraz pre špekulantov s doménovými menami. [24] Kritériá oprávnenosti sú uvedené v článku 4 ods. 2 písm. b) nariadenia 733/2002. Register má právo overiť platnosť registrácie (článok 3 nariadenia č. 874/2004). Registranti sú podľa stratégie registrácií povinní uvádzať vždy úplné a presné osobné údaje a emailová adresa na komunikáciu s registrom musí fungovať. Register si vyhradzuje právo zrušiť doménové mená s nefungujúcou adresou. [25] Napríklad Internet Identity, Arbor Network, MarkMonitor, the Federal Computer Crime Unit (FCCU) v Belgicku, daňový úrad ministerstva financií Spojených štátov (Internal Revenue Service - IRS). [26] Pozri správu EURidy za 1. kvartál na adrese: http://www.eurid.eu/en/about/facts-figures/reports. [27] Štúdia „What is in a domain-name extension“ – štúdia o kategoriácii webových stránok (jún 2010). EURid zriadil skúšobné laboratórium, v ktorom odborníci vizuálne zhodnotili náhodne vybratú vzorku webových stránok každého rozšírenia. Okrem toho sa pomocou štatistických metód zisťovalo rozpätie chýb a niektoré z čísel sa preverili automatickým skenovaním. Celkovo sa posúdilo približne 5 000 doménových mien z každej vybratej TLD. Viac informácií nájdete na stránke: http://www.eurid.eu/files/eu_insights_2.pdf. [28] Stránky s platbou klinutím (pay-per-click) obsahujú predovšetkým reklamné linky. [29] Pozri článok 4 ods. 2 písm. d) nariadenia (ES) č. 733/2002, odôvodnenie 15 a články 22 a 23 nariadenia Komisie (ES) č. 874/2004. [30] Memorandum o porozumení (z roku 2005) medzi EURidom a českým rozhodcovským súdom podliehajúcim Hospodárskej komore Českej republiky a Poľnohospodárskej komore Českej republiky. [31] V referenčnom období sa zaznamenali tieto počty prípadov (za štvrťrok): 11 v K2 2009, 11 v K3 2009, 14 v K4 2009, 15 v K1 2010, 14 v K2 2010, 11 v K3 2010, 18 v K4 2010, 12 v K1 2011. Počet prípadov ADR, ktoré sa dostali pred český rozhodcovský súd, od roku 2006 významne klesol z približne 200 za kvartál na súčasnú úroveň. [32] Konkrétnejšie informácie sa uvádzajú v Prílohe 2. [33] Pozri článok 4 ods. 2 písm. d) nariadenia (ES) č. 733/2002. [34] Audit ešte nie je verejne dostupný. [35] Rozsudok vo veci Ovidio proti EURid , Bruselský odvolací súd, 8. júl 2009. [36] Rozsudok vo veci EURid proti Zheng Qingying, Bruselský súd prvého stupňa, 10. september 2009. [37] Viac informácií o phishingu a podobných činnostiach sa uvádza v bode 5.4.3.